Na osnovu člana 20 Zakona o naučnoistraživačkoj djelatnosti („Službeni list Crne Gore“ br. 80/10, 40/11, 57/14 i 82/20) i Pravilnika o uslovima i bližim kriterijumima za dodjelu nagrada za naučna dostignuća, kao i iznosima nagrada („Službeni list Crne Gore“ br. 124/22), Ministarstvo prosvjete, nauke i inovacija objavljuje

**J A V N I P O Z I V**

**za dodjelu nagrada za naučna dostignuća u 2024. godini**

**I NAGRADE ZA NAUČNA DOSTIGNUĆA U 2024. GODINI DODJELJUJU SE:**

1. Najuspješnijem naučniku;

2. Najuspješnijem mladom naučniku do 30 godina života; i

3. Pronalazaču - inovatoru ili grupi pronalazača - inovatora za najuspješniji pronalazak

zaštićen patentom ili za najuspješniju inovaciju.

Izrazi koji se u ovom Javnom pozivu koriste za fizička lica u muškom rodu, podrazumijevaju

iste izraze u ženskom rodu.

Jednom licu se nagrada može dodijeliti samo u jednoj od navedenih kategorija (tač. 1, 2 i 3).

**II USLOVI KOJE KANDIDATI TREBA DA ISPUNJAVAJU I IZNOSI NAGRADA**

**Pravo na nagradu za naučna dostignuća može ostvariti crnogorski državljanin.**

**1.** **Kandidat za nagradu za najuspješnijeg naučnika u Crnoj Gori** treba da je u kalendarskoj

godini u kojoj se dodjeljuje nagrada postigao izuzetne rezultate u naučnoistraživačkom radu

priznate u Crnoj Gori i inostranstvu, ispunjavanjem najmanje dva od sljedećih kriterijuma, i to:

* koordinira ili učestvuje u međunarodnim programima i projektima;
* ima objavljenu monografiju;
* ima objavljene naučne radove u časopisima sa impakt faktorom većim od nule, koji su na citatnim listama SCI (Science Citation Index), SCIE (Science Citation Index Expanded), SSCI (Social Sciences Citation Index) ili A&HCI (Art and Humanities Citation Index);
* ostvario je primjenu rezultata istraživanja u praksi.

Iznos nagrade je 3.000 €.

**2.** **Kandidat za nagradu za najuspješnijeg mladog naučnika u Crnoj Gori do 30 godina**

**života** treba da je u kalendarskoj godini u kojoj se dodjeljuje nagrada ostvario zapažene rezultate u naučnoistraživačkom radu objavljivanjem najmanje jednog naučnog rada kao prvi autor u časopisima sa impakt faktorom većim od nule, koji su na citatnim listama SCI (Science Citation Index), SCIE (Science Citation Index Expanded), SSCI (Social Sciences Citation Index) ili A&HCI (Art and Humanities Citation Index).

U slučaju kad su naučni radovi objavljeni u časopisima u kojima se redosljed autora utvrđuje alfabetski, prvenstvo u autorstvu se određuje pisanom izjavom svih koautora.

Iznos nagrade je 2.000 €.

**3.** **Kandidat za nagradu za pronalazača - inovatora ili grupu pronalazača - inovatora u Crnoj Gori za najuspješniji pronalazak zaštićen patentom ili za najuspješniju inovaciju**, treba da ima pronalazak - inovaciju koji je u kalendarskoj godini u kojoj se dodjeljuje nagrada:

- zaštićen patentom u Crnoj Gori ili inostranstvu ili ostvario međunarodnu/evropsku zaštitu kod WIPO (World Intellectual Property Organization) ili EPO (European Patent Office); ili

- ostvario zapažen rezultat priznat na nekom od inovativnih programa u Crnoj Gori ili inostranstvu.

Prednost prilikom dodjele nagrade ima pronalazak - inovacija za koji postoji dokaz o primjeni u praksi.

Iznos nagrade je 3.000 €.

**III SADRŽAJ PRIJAVE**

Prijavnu dokumentaciju čine:

1. Popunjen i potpisan Prijavni obrazac;

2. Dokaz o crnogorskom državljanstvu (npr. kopija biometrijske lične karte);

3. Biografija kandidata, sa fotografijom;

4. Dokazi o ostvarenim naučnim dostignućima i registrovanim patentima ili ostvarenim

inovativnim rješenjima i/ili dokazi o njihovoj primjeni u praksi u 2024. godini.

**IV DODJELA NAGRADA**

Za dodjeljivanje nagrada za naučna dostignuća iz tačke I ovog poziva, Ministarstvo prosvjete, nauke i inovacija obrazuje Komisiju, koja će razmotriti dostavljene prijave i sačiniti predlog za dodjelu nagrada za naučna dostignuća.

**V OBJAVLJIVANJE DOBITNIKA NAGRADA**

Ministarstvo prosvjete, nauke i inovacija objavljuje imena dobitnika nagrada sa obrazloženjem, na internet stranici Ministarstva.

**VI TRAJANJE JAVNOG POZIVA**

Rok za dostavljanje prijava je 11. decembar 2024. godine, do 14 časova.

**VII NAČIN DOSTAVLJANJA PRIJAVA**

Prijavnu dokumentaciju iz tačke III ovog konkursa potrebno je dostaviti putem platforme [inovacije.gov.me](https://inovacije.gov.me/ords/f?p=111:LOGIN_DESKTOP:11795802891997:::::).

**VIII KONTAKT OSOBA U MINISTARSTVU PROSVJETE, NAUKE I INOVACIJA**

Milica Lakčević

tel: 020/405-316

e-mail: milica.lakcevic@mpni.gov.me